《赠外》
唐代·魏氏

浮萍依绿水，弱茑寄青松。与君结大义，移天得所从。

翰林无双鸟，剑水不分龙。谐和类琴瑟，坚固同胶漆。

义重恩欲深，夷险贵如一。本自身不令，积多婴痛疾。

朝夕倦床枕，形体耻巾栉。游子倦风尘，从官初解巾。

束装赴南郢，脂驾出西秦。比翼终难遂，衔雌苦未因。

徒悲枫岸远，空对柳园春。男儿不重旧，丈夫多好新。

新人喜新聘，朝朝临粉镜。两鸳固无比，双蛾谁与竞。

讵怜愁思人，衔啼嗟薄命。蕣华不足恃，松枝有馀劲。

所愿好九思，勿令亏百行。